Det er snart otte år siden, at De Sorte Spejdere sendte deres sidste udsendelse efter fire gloriøse år på P3.

Lige siden har fans af Anders Breinholt og Anders Lund Madsen måttet ty til gamle podcasts af de hedengangne udsendelser, hvis de savnede tillidsbingo, clairvoyance eller samtaler baseret på sidespor.

Men nu er der ny radio på vej.

I dag udkommer podcasten med arbejdstitlen ’Anders&Anders’ for første gang, og tilblivelsen er cirka ligeså struktureret, som da de to lavede radio sammen på P3, hvor der ifølge Anders Lund Madsen ikke var nogen chefer, der sad og bestemte, hvad de skulle.

- Altså det var det mest fantastiske, jeg nogensinde har prøvet, siger han over telefonen.

Hvis folk kan lide det, bliver de ved

Det nye program vil ikke blive sendt i radioen, men udkomme direkte på streamingtjenester.

Programmet minder om De Sorte Spejdere ved, at det igen er Anders Lund Madsen og Anders Breinholt, der sidder og snakker om emner, de ikke har forberedt, hvilket der så kommer uforudsigelige og ofte sjove samtaler ud af.

Anders Lund Madsen 52 år, uddannet journalist. Har skrevet for Ekstra Bladet, Urban, Euroman, Berlingske, Jyllands-Posten og lavet en masse tv-programmer. Blandt andet ’Taxa-Madsen’, ’Oppe i Hovedet’, ’Dårligt nyt’ og det meget populære ’Det Ny Talkshow’ fra 2009 til 2011.

Stiftede Zirkus Nemo sammen med skuespiller Søren Østergaard i 1999.

Vært på ’De Sorte Spejdere’ fra 2005 til 2008.

Har optrådt på Bellevue Teatret med flere shows lavet sammen med hans bror, hjerneforskeren Peter Lund Madsen, samt skuespiller Trine Dyrholm.

Har to gange vundet en million i programmet ’Hvem Vil Være Millionær’ sammen med sin bror. Pengene blev doneret til velgørende formål.

Har udgivet flere bøger, blandt andet ’Madsens ÆØÅ’.

- Det helt store springende spørgsmål er, om folk stadig synes, at den slags er værd at høre på, siger Anders Lund Madsen.

- Der er gået otte år, og der er satme sket meget, siger han.

Derfor udkommer den nye podcast foreløbigt seks gange i løbet af efteråret, og hvis lytterne gerne vil hente podcasten, kan det være, at de laver nye afsnit i det nye år.

Anders Breinholt opsummerer på en anden telefonforbindelse:

- Det er seks programmer, der handler om, om Anders og jeg stadigvæk har den, og om der overhovedet er nogen, der gider at lytte til det, vi laver, siger han.

Meget forsømt at indhente

Første episode optog de i onsdags hos Pineapple Entertainment; et produktionsselskab, hvor Anders Breinholt blandt andet er kreativ direktør og partner samt vært på ’Natholdet’.

Da havde de stort set ikke set hinanden siden december 2008 med undtagelse af et par besøg i ’Natholdet’, så der var en del at samle op på.

- Der er gået otte år, siden vi egentlig har talt sammen for alvor. Så det kom til at handle enormt meget om, hvordan Anders blev gift, fortæller Anders Lund Madsen i telefonen.

- Og det er meget mærkeligt, når Anders fortæller, hvordan han blev gift. Det handlede også noget om det imperium (Pineapple Entertainment, red.), han har fået bygget, og om at jeg ikke har noget imperium, siger Anders Lund Madsen, der er "imellem jobs", hvilket han også taler om i udsendelsen.

Anders Breinholt 43 år, uddannet Falckredder i 1996. Både inden og sideløbende med uddannelsen og siden jobbet som Falckredder, lavede han radio. Først i Ølstykke, så Roskilde og siden på The Voice og P3.

Vært på ’De Sorte Spejdere’ fra 2005 til 2008.

Vært på Go’morgen Danmark i 2009.

Har siden 2010 været vært på sit eget late night show ’Natholdet’ på TV2 og siden 2015 på ’Vi elsker biler’, der produceres af Pineapple Entertainment, hvor Breinholt samtidig er kreativ direktør og partner.

Har desuden været vært på DR’s Store Juleshow (i 2008), Danish Music Awards (i 2009) og Kronprinsparrets Kulturpris (sammen med Anders Lund Madsen).

De snakkede i tre timer, og det har ”stakkels Henning”, der også var tekniker på ’De Sorte Spejdere’, fået til opgave at klippe ned til et program, der varer lidt over en time.

Anders Lund Madsen fortæller, at ’De Sorte Spejdere’ fungerede, fordi de to værter ikke rigtigt talte sammen, når de ikke var i radioen.

- Det gjorde, at når vi så var i radioen, var det enormt sjovt at tale sammen, fordi Anders er fantastisk spændende at tale med. Og man kan få ham til at hidse sig op over alle mulige ting. Og han er sindssygt godt informeret, siger han.

- Det her er så en afsøgning af, om det stadig er sjovt. Det kunne jo være, at han var gået hen og blevet businessmand, og det kunne være, at jeg var gået hen og blevet gammel.

Hvad er dit første indtryk efter indspilningen?

- Jeg er blevet gammel at høre på, og han er blevet businessmand, men det er stadig enormt sjovt at snakke sammen, og det er jeg ret forbløffet over.

God kemi og godt selskab

Anders Breinholt mener, at makkerskabet fungerer på grund af noget så udefinerbart som kemi.

- Det, der skete tidligere, og det, der forhåbentlig kommer til at ske igen, er et eller andet magisk mellem Anders og jeg. Det er simpelthen kemi, og som lytter gør den kemi, at vi er gode at være i selskab med, siger han.

Siden de forlod DR, har de ikke måttet optræde under navnet 'De Sorte Spejdere' i andre sammenhænge, og ellers har titlen 'Grævlinge, vi bider til det knaser' været på tale, hvilket i program 2 giver anledning til et opkald til juraafdelingen i DR, fortæller Anders Lund Madsen.

- I næste program ringer vi til DR Jura for at høre, hvad vi må og ikke må hedde. Og om vi må sige 'for at gøre en lang historie kort', som var noget, vi sagde rigtig meget dengang. Det kan godt være, at det er en vending, som DR Jura mener, at de har ophavsret til. Så der er noget at glæde sig til, siger Anders Lund Madsen.

De Sorte Spejdere • Radioprogram på P3 fra 2005 til 2008.

• Værter: Anders Lund Madsen og Anders Breinholt.

• I begyndelsen sendte de søndag aften i ”selvmordstimen” – dvs. klokken 23-24. Programmet steg i popularitet og rykkede først til søndag morgen, så formiddag, og fra januar 2007 til sidste udsendelse i december 2008 sendte de mandag til fredag klokken 14-16.

• Blandt de faste elementer i programmet var tillidsbingo, tips fra Hjemmet, blinklysquiz og John ser alt.

• De fleste fredage havde de besøg af den nu afdøde dj Kjeld Tolstrup, der spillede ungabunga-musik for lytterne og talte med værterne. Kasper fra Thy var også en nær ven af programmet, som værterne ofte ringede og spurgte, hvordan det gik.

• Programmet var ikke bundet af P3’s faste playlister og skabte stor popularitet for ukendte kunstnere som franske Soko og sydafrikanske Yoav, der begge siden gav koncert i programmet.

• I storhedstiden, dvs. sidste sendeår, blev programmet i snit downloaded 200.000 gange om måneden. Fem år senere lå podcasten stadig i top 10 over DR’s mest populære podcasts.

• Har vundet flere priser. Blandt andet to Zulu Awards, to gange Ekstra bladets Gyldne Mikrofon og Podcasternes Ærespris.